ไทยพาณิชย์ขายกองทุนตราสารหนี้สั้น1.2หมื่นล.
บลจ.ไทยพาณิชย์ ขายกองทุนตราสารหนี้ระยะสั้น 4 กองทุน มูลค่ารวม 1.2 หมื่นล้านบาท ผลตอบแทนตั้งแต่ 1.60-2% ต่อปี
17 ส.ค. 2553

บลจ.ไทยพาณิชย์ ขายกองทุนตราสารหนี้ระยะสั้น 4 กองทุน มูลค่ารวม 1.2 หมื่นล้านบาท ผลตอบแทนตั้งแต่ 1.60-2% ต่อปี 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ จำกัด เปิดเผยว่า บริษัทฯอยู่ระหว่างการเปิดขายกองทุนตราสารหนี้ระยะสั้นพร้อมกัน 4 รุ่น ประกอบด้วย กองทุนเปิดไทยพาณิชย์ ฟอร์เรน โนท 11M5 และ 11M6 ที่ลงทุนในพันธบัตรรัฐบาลประเทศเกาหลีใต้ อายุประมาณ 11  เดือน มูลค่าโครงการละ 2,000 ล้านบาท คาดว่าจะให้ผลตอบแทนประมาณ 2%  ต่อปี พร้อมการป้องกันความเสี่ยงจากอัตราแลกเปลี่ยนเต็มจำนวน 
นอกจากนี้ ยังเปิดจำหน่ายกองทุนเปิดไทยพาณิชย์พันธบัตรรัฐบาล 6M73 และ 6M74 อายุโครงการประมาณ 6 เดือน มูลค่าโครงการละประมาณ 4,000 ล้านบาท โดยจะเน้นลงทุนในตั๋วเงินคลังที่รัฐบาลค้ำประกันเงินต้นและดอกเบี้ย ในสัดส่วน 95% ส่วนที่เหลือลงทุนในเงินฝากประจำของธนาคารไทยพาณิชย์  ซึ่งคาดว่าจะให้ผลตอบแทนหลังจากหักค่าใช้จ่ายประมาณ 1.60%  ต่อปี โดยทั้ง 4 กองทุนจะเปิดจองขั้นต่ำ 10,000 บาทขึ้นไป ตั้งแต่วันนี้ไปจนถึงวันที่ 23 และ 24 ส.ค.นี้
นางโชติกา กล่าวว่า กองทุนที่เปิดจำหน่ายทั้ง 4 รุ่นมีความน่าสนใจที่เป็นการลงทุนระยะสั้นไม่เกิน 1 ปี จึงเหมาะกับนักลงทุนที่ต้องการความมั่นคงสูงและยังได้ผลตอบแทนที่สูงกว่าอัตราดอกเบี้ยเงินฝาก โดยเฉพาะกองทุนพันธบัตรรัฐบาลไทยที่ปรับอัตราผลตอบแทนเพิ่มขึ้นตามทิศทางอัตราดอกเบี้ยขาขึ้น ในขณะที่การลงทุนในพันธบัตรเกาหลีใต้ถึงแม้ส่วนต่างผลตอบแทนจะไม่ต่างจากพันธบัตรรัฐบาลไทยมากนัก แต่ก็ยังมีความน่าสนใจตรงที่ความมั่นคงสูงโดยได้รับการจัดอันดับเครดิตระดับ F1/AA จาก ฟิตซ์ เรตติ้ง ทำให้ยังคงเป็นทางเลือกที่ดีในการกระจายความเสี่ยงการลงทุนในต่างประเทศ